तहसील में आवेदन देने वाले को ही मिलेगा मुआवजा
दावा पेश कर चुके 98 हजार किसानों को 95 करोड़ रु. बांटे
भास्कर संवाददाता | शाजापुर
अतिवृष्टि से खराब हुई खरीफ फसल के बदले मुआवजा उन्हीं किसानों को मिलेगा, जिन्होंने अपना दावा तहसील कार्यालय में जमा करा दिया है। दावा प्रमाण पत्र नहीं देने वाले किसानों को मुआवजा नहीं मिल सकेगा। जिले के करीब 2 लाख प्रभावित किसानों में से मुआवजे का दावा पेश करने वाले 98 हजार किसानों के खाते में मुआवजे की राशि भी जमा करा दी गई है।
मुआवजा वितरण की प्रक्रिया शुरू हुए करीब 10 दिन हुए हैं। हर दिन करीब 10 करोड़ रुपए किसानों के खाते में जमा होने लगे और जिला प्रशासन को मिले 105 करोड़ मुआवजा में से गुरुवार तक 95 करोड़ रु. बांट दिए गए हैं। दो दिन अवकाश होने के कारण फिलहाल मुआवजा वितरण की प्रक्रिया रुक गई है। इधर, मुआवजे के लिए दावा करने वाले किसान भी अब कम हैं। इस कारण मुआवजा वितरण की प्रक्रिया भी धीमी पड़ गई है। प्राप्त राशि में से बचे 10 करोड़ रुपए और प्रशासन वितरित करेगा। इसके बाद किसानों से आवेदन प्राप्त होने के बाद फिर सरकार से मांग की जाएगी और मुआवजे की दूसरी किस्त मिलने के बाद उन्हें मुआवजा राशि का भुगतान किया जाएगा। अधीक्षक भू-अभिलेख एच.एस. नामदेव ने बताया मुआवजा लेने के लिए किसानों को आवेदन देना अनिवार्य है। क्याेंकि उज्जैन संभाग में ज्यादा बारिश के कारण फसलें खराब हुई थी। शुरुआत में नुकसान का सर्वे नहीं हो सका था। ऐसे में अब किसानों को नुकसान दर्शाते हुए मुआवजे की मांग करना अनिवार्य किया गया है।
hin_Deva hin_Deva bho_Deva hin_Deva hin_Deva